Ma, dogters op plaas aangerandArgieffoto: Maroela Media ŉ Ma en haar twee minderjarige dogters is die afgelope naweek op ŉ plaas in Noordwes oorval en glo verskeie kere met knuppels aangerand. Jacqueline Theologo, die DA se woordvoerder vir landbou in Noordwes, het in ŉ verklaring gesê die voorval het Saterdag op ŉ plaas in Bokfontein naby Brits gebeur. Volgens Theologo het twee van sewe aanvallers die huis op die plaas binnegekom en die ma en haar dogters, onderskeidelik 9 en 13 jaar oud, met knuppels aangerand. Die slagoffers is glo herhaaldelik oor hul koppe en rûe geslaan. Theologo sê slegs ŉ skootrekenaar en twee selfone is tydens die aanval gesteel. “Mpho Motlhabane, die LUR vir gemeenskapsveiligheid en vervoer, en premier Supra Mahumapelo moet aanspreeklik gehou word en moet die polisie en die nasionale regering aanspoor om die inwoners van hierdie provinsie se landelike gemeenskappe te beveilig,” het Theologo gesê. “Ons pleit by die provinsiale en die nasionale regerings dat landelike veiligheidseenhede op die been gebring moet word. Ongeveer ŉ jaar gelede het die ANC in die Noordwes se provinsiale wetgewer beweer dat landelike veiligheidseenhede reeds hier operasioneel was. Ons was baie verras om van hierdie eenhede te hoor, net om later uit te vind dit was ŉ blatante leuen. Ons het die LUR weer hieroor gevra en hy het toe bevestig dat daar geen landelike veiligheidseenhede in plek is nie.” Theologo sê volgens die LUR is daar wel daaglikse patrollerings in landelike gebiede, word daar daagliks beamptes op “misdaad-brandpunte” in die provinsie se landelike gebiede ontplooi en word die veediefstal- en trio-misdaad-taakspanne ontplooi om verdagtes te ondersoek, op te spoor en in hegtenis te neem. “Dit is doodgewoon nie genoeg nie. Mense in landelike gebiede en op plase is weerloos en teikens vir misdaad. Die aanvalle op landelike gemeenskappe gaan net ongehinderd voort en neem jaarliks toe,” het sy gesê. “Die ANC moet die veiligheid van landelike gemeenskappe ernstig opneem, landelike veiligheidseenhede op die been bring en hul mandaat en bedrywighede aan die publiek bekendmaak. Alle mense op plase en in landelike gemeenskappe word geaffekteer deur misdaad en geweld, en beide boere en plaaswerkers word aangeval. Dit is tyd vir ŉ totale nuwe benadering in Noordwes waar die mag van die gereg toegepas word en misdaad uitgeroei word.” Lt.kol. Pelonomi Makau, woordvoerder van die polisie, het die voorval aan Maroela Media bevestig. Niemand is nog in hegtenis geneem nie.